1925
Tapahtumia > Tammikuu–maaliskuu

1. tammikuuta – Norjan pääkaupunki Kristiania nimettiin uudelleen Osloksi.
3. tammikuuta – Mussolini ilmoitti ottavansa diktaattorin oikeudet.
15. tammikuuta – Suomessa alkoivat presidentin valitsijamiesvaalit. Kyseessä olivat ensimmäiset normaalit valitsijamiesvaalit.
15. tammikuuta – Hans Lutherista tuli Saksan valtakunnankansleri Wilhelm Marxin jälkeen.
21. tammikuuta – Albania julistautui tasavallaksi, Ahmed Zogusta tuli maan ensimmäinen presidentti.
25. tammikuuta – Rickard Sandler tuli Ruotsin pääministeriksi Hjalmar Brantingin erottua terveyssyistä. Branting kuoli kuukautta myöhemmin.
27. tammikuuta – 2. helmikuuta – Alaskassa vietiin koiravaljakoilla seerumia Nomen kaupunkiin, jossa oli puhjennut kurkkumätäepidemia (Great Race of Mercy). Reitin pituus oli 1 085 kilometriä Nenanasta Nomeen ja 127 tuntia kestäneellä kovassa pakkasessa, tuulessa ja lumimyrskyissä tehdyllä matkalla oli mukana 20 koiravaljakkoa.
29. tammikuuta – Neuvostoliiton sotakomissaari Lev Trotski erotettiin Josif Stalinin vaatimuksesta. Trotskin seuraajaksi tuli kenraali Mihail Frunze.
30. tammikuuta – Turkin hallitus karkotti Konstantinopolin patriarkan Istanbulista.
31. tammikuuta – Lapuan patruunatehdas vihittiin käyttöön.
16. helmikuuta – Lauri Kristian Relander valittiin valitsijamiesvaalien kolmannella kierroksella Suomen toiseksi presidentiksi. Hänen vastaehdokkaanaan oli Edistyspuolueen ehdokas, vain 35-vuotias Suomen Pankin pääjohtaja Risto Ryti.
20. helmikuuta – Imatran vesivoimalaitoksen työmaalla räjähti kapearaiteisen työmaarautatien veturi, jolloin veturinkuljettaja ja lämmittäjä saivat surmansa. Räjähdyksen aiheutti materiaalivika.
21. helmikuuta – Yhdysvaltalaisen The New Yorker-aikakauslehden ensimmäinen numero ilmestyi.
27. helmikuuta – Marraskuun 1923 oluttupavallankaappauksen jälkeen laittomaksi julistettu Saksan natsipuolue perustettiin uudelleen samassa Münchenin oluttuvassa, jossa kaappaus oli käynnistetty. Adolf Hitler piti tilaisuudessa ensimmäisen julkisen puheensa vankilasta vapautumisensa jälkeen paikalla olleille 5 000 henkilölle.
28. helmikuuta – Saksan valtakunnanpresidentti Friedrich Ebert kuoli 54-vuotiaana neljä päivää umpisuolenleikkauksen jälkeen vatsakalvontulehdukseen. Uudet presidentinvaalit määrättiin pidettäväksi 29. maaliskuuta valtakunnankansleri Hans Lutherin toimiessa sitä ennen presidentin sijaisena.
1. maaliskuuta – Itävalta otti käyttöön uuden rahayksikön Itävallan šillinkin, joka vastasi 10 000 Itävalta-Unkarin kruunua.
1. maaliskuuta – Viking Press kirjankustantamo perustettiin New Yorkissa.
2. maaliskuuta – Lauri Kristian Relander aloitti virkakautensa Suomen tasavallan toisena presidenttinä.
4. maaliskuuta – Calvin Coolidge vannoi virkavalansa Yhdysvaltain presidenttinä. Puhe lähetettiin ensimmäistä kertaa radiossa.
13. maaliskuuta – Scopesin oikeudenkäynti: Tennesseessa kiellettiin evoluution opetus.
16. maaliskuuta – Korkein oikeus määräsi Suomen Sosialistisen Työväenpuolueen lakkautettavaksi.
18. maaliskuuta – Tornado surmasi 698 ihmistä Missourissa, Illinoisissa ja Indianassa.
29. maaliskuuta – Saksassa pidettiin presidentinvaalien ensimmäinen kierros. Ehdokkaista sai eniten ääniä Karl Jarres, joka ei jatkanut ehdokkaana toiselle kierrokselle.
31. maaliskuuta − Presidentti Relander myönsi eron Lauri Ingmanin hallitukselle ja nimitti Kokoomuksen entisen puheenjohtajan Antti Tulenheimon muodostaman hallituksen.